
RAPORT COMUN

privind proiectul de Lege pentru aderarea României la Tratatul Atlanticului de Nord, semnat la Washington, la 4 aprilie 1949

Potrivit  Hotărârii Birourilor Permanente reunite ale Camerei Deputaţilor şi Senatului din  10 februarie 2004, Comisiile pentru apărare, ordine publică şi siguranţă naţională şi Comisiile pentru politică externă ale celor două Camere, prin  adresele nr. PL-x 41, respectiv 9 B.P.I. din 10.02.2004,  au fost sesizate în fond cu proiectul de Lege pentru aderarea României la Tratatul Atlanticului de Nord, semnat la Washington, la 4 aprilie 1949.

În raport cu obiectul de reglementare, proiectul de lege urmează să fie adoptat în conformitate cu art. 149  din Constituţia României, care prevede că aderarea României la Tratatul Atlanticului de Nord se face prin lege dezbătută în şedinţă comună a Camerei Deputaţilor şi Senatului, cu o majoritate de două treimi din numărul deputaţilor şi senatorilor.
Proiectul de lege a primit avizul favorabil de la Comisia juridică, de disciplină şi imunităţi a Camerei Deputaţilor şi de la Comisia juridică de numiri, disciplină, imunităţi şi validări a Senatului. Consiliul Legislativ a avizat, de asemenea, favorabil acest proiect de lege.
La lucrările şedinţei comune, au fost prezenţi 61 de senatori şi deputaţi, din totalul de 75 de membri ai celor patru comisii.

În conformitate cu prevederile art. 11 din Regulamentul şedinţelor comune, la dezbateri au participat, în calitate de invitaţi :
· domnul Ioan Mircea Paşcu, ministrul apărării naţionale, precum şi domnii Sorin Encuţescu şi George Cristian Maior – secretari de stat,  Mihail Popescu - şeful Statului Major General, general de brigadă Corneliu Dobriţoiu,  locotenent-colonel Constantin Zamfir şi doamna Mihaela Matei, din partea Ministerului  Apărării Naţionale;

· domnul Cristian Diaconescu - secretar de stat şi  doamna Anca Vişan - director general, din partea Ministerului Afacerilor Externe.
Comisiile sesizate pentru întocmirea raportului comun la acest proiect de lege au luat cunoştinţă de conţinutul Decretului nr. 29/27 ianuarie 2004, prin care, la propunerea Guvernului, Preşedintele României  supune spre aprobare Parlamentului aderarea României la Tratatul Atlanticului de Nord, în conformitate cu prevederile art. 91, alin. (1) din Constituţia României, republicată, precum şi ale art. 1 şi art. 4 din Legea nr. 4/1991 privind încheierea şi ratificarea tratatelor, lege aflată în vigoare la data emiterii decretului  menţionat mai sus.
Comisiile au subliniat faptul că aderarea României la Tratatul Atlanticului de Nord reprezintă  un moment istoric care marchează materializarea unuia dintre obiectivele fundamentale ale politicii externe şi de securitate a României, obiectiv urmărit în mod constant de toate guvernele care s-au succedat începând cu 1990 şi sprijinit de marea majoritate a  populaţiei ţării. Acest consens politic şi public pentru aderarea la Alianţă  a permis abordarea dinamică a proceselor de pregătire pentru aderare şi parcurgerea cu succes a unui  lung şi complex proces de reforme, militare şi economice, de consolidare a democraţiei şi a statului de drept.

În cadrul dezbaterilor, membrii Comisiilor au apreciat că, prin aderarea la Tratat, România dobândeşte, în virtutea articolului 5, cele mai solide garanţii de securitate din întreaga sa istorie.
În actualul context de securitate, rolul NATO este în deplină concordanţă cu  interesele strategice ale României. Aderarea ţării noastre la Tratat oferă un nou spaţiu de manifestare atât pentru remodelarea  şi evoluţia NATO, cât şi pentru prevenirea conflictelor, crizelor şi a noilor tipuri de ameninţări.
În calitate de membru cu drepturi depline, România va putea promova  pe agenda Alianţei teme menite să servească interesul naţional, contribuind la configurarea politicii NATO în domeniul securităţii internaţionale.
Aderarea României la NATO va  asigura cadrul de securitate necesar pentru  consolidarea democraţiei şi a instituţiilor sale, pe principiile respectului faţă de cetăţean şi supremaţiei legii, pentru amplificarea reformei şi a creşterii economice, valorificând potenţialul propriu de dezvoltare durabilă. Totodată, aderarea României la NATO va impulsiona procesul de integrare a ţării noastre în Uniunea Europeană, în anul 2007.

În conformitate cu prevederile art. 149 din Constituţia României, republicată, şi ale art. 9 şi 10 din Regulamentul şedinţelor comune ale Camerei Deputaţilor şi Senatului, membrii Comisiilor, cu unanimitate de voturi pentru, au hotărât să supună spre dezbatere şi adoptare, în şedinţa comună a Camerei Deputaţilor şi Senatului, proiectul de Lege pentru aderarea României la Tratatul Atlanticului de Nord, semnat la Washington, la 4 aprilie 1949.

         Preşedinte,

Ghiorghi Prisăcaru




    Radu Podgoreanu 

Sergiu Nicolaescu,




     Răzvan Ionescu,

